A BIZOTTSÁG 394/2005/EK RENDELETE
(2005. március 8.)
a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK tanácsi rendeletben meghatározott egységes támogatási rendszer végrehajtására vonatkozó részletes szabályok megállapításáról szóló 795/2004/EK bizottsági rendelet módosításáról, valamint az 1782/2003/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek módosításáról szóló, 2003. szeptember 29-i 1782/2003/EK tanácsi rendeletre (1), és különösen annak 145. cikke c), d) és q) pontjaira,
mivel:
(1)
A 795/2004/EK bizottsági rendelet (2) előterjeszti a 2005-től alkalmazandó egységes támogatási rendszer végrehajtási szabályait. A rendszer igazgatási és szervezeti megvalósítása, amely ennek alapján nemzeti szinten már megkezdődött, kimutatta, hogy további részletes szabályokra van szükség a rendszer bizonyos elemeiről, továbbá a jelenlegi szabályok bizonyos elemeit egyértelműbbé kell tenni és adaptálni kell.
(2)
Különösképpen indokolt pontosítani az évelő növények meghatározásának alkalmazását a területpihentetéssel kapcsolatos támogathatósági feltételekre, valamint az 1782/2003/EK rendelet 88. cikke szerinti, energianövényekre vonatkozó támogatási programmal kapcsolatban.
(3)
Igazgatási okokból, hogy a részfizetési jogosultságok kialakulását a szükséges mértékben korlátozzák, a 795/2004/EK rendelet 3. cikkének (4) bekezdése úgy rendelkezik, hogy az átutalást megelőzően, mielőtt egy meglévő jogosultságot felosztanának, minden meglévő részt fel kell használni. Helyénvaló pontosítani, hogy e rendelkezésnek az azonos jellegű meglévő jogosultságrészekre kell hivatkozniuk, vagyis a normál jogosultságokra, a területpihentetési jogosultságokra, az 1782/2003/EK rendelet 60. cikke szerinti jóváhagyással rendelkező jogosultságokra.
(4)
A 795/2004/EK rendelet 7. cikkének (6) bekezdése szerint azok a mezőgazdasági termelők, akik hektárokat adtak bérbe vagy értékesítettek, nem részesülhetnek az abban a cikkben előírt támogatási mechanizmusból. Amennyiben e mechanizmus célját nem ássa alá egyenértékű számú hektárok vásárlása, eladása vagy bérlése, úgy kell rendelkezni, hogy ez a mechanizmus ezekre az esetekre is alkalmazandó legyen.
(5)
A 795/2004/EK rendelet 10. cikke úgy rendelkezik, hogy bizonyos helyzetekben a referenciaösszeg egy része a nemzeti alapba kerül vissza. Igazgatási okokból indokolt megengedni a tagállamoknak, hogy ezt a csökkentést egy meghatározandó határérték felett alkalmazzák.
(6)
A 795/2004/EK rendelet 21. cikkének (4) bekezdése befektetési célú ügylet esetén a bérlést a vásárlással teszi egyenértékűvé. A termelési kapacitásba bérlés formájában történt befektetéseket szintén figyelembe kell venni.
(7)
A 795/2004/EK rendelet 22. cikkének (2) bekezdése azoknak a mezőgazdasági termelőknek az eseteit igyekszik figyelembe venni, akik különleges helyzetben találják magukat, miután olyan földet vásároltak, amely a bázisidőszak alatt bérlet alatt állt. Indokolt pontosítani a rendelkezés alkalmazásának körét azzal, hogy meghatározzák a figyelembe veendő bérleti viszony feltételeit.
(8)
Az 1782/2003/EK rendelet 46. cikke (2) bekezdésének második albekezdése úgy rendelkezik, hogy vis maior vagy rendkívüli körülmények esetét kivéve egy mezőgazdasági termelő föld nélkül csak akkor viheti át támogatási jogosultságát, ha már a rendelet 44. cikke értelmében vett támogatási jogosultságainak a 80 %-át legalább egy naptári évben felhasználta, vagy ha önkéntesen felajánlotta a nemzeti alapnak az összes támogatási jogosultságát, amit az egységes támogatási rendszer alkalmazásának első évében nem használt fel. Indokolt pontosítani e rendelkezés alkalmazásának a feltételeit.
(9)
A 795/2004/EK rendelet ezért ennek megfelelően módosul.
(10)
2006. január 1-től a 864/2004/EK tanácsi rendelettel (3), módosított 1782/2003/EK rendelet 51. cikke felhatalmazza a tagállamokat, hogy a támogatható hektárszámokon másodterményt termesszenek minden év augusztus 15-től kezdődő maximum három hónapos időtartamig. Tekintettel arra, hogy 2004. december 31-ig ezek az eljárások összeegyeztethetőek a közvetlen kifizetésekre vonatkozó jelenlegi szabályokkal, és hogy a mezőgazdasági termelőket ezen új rendelkezés alapján 2006. január 1. után ismét engedélyt kaphatnak, ezeknek az eljárásoknak a mindössze egy évre történő félbeszakítása súlyos gazdasági problémákat okozna azon mezőgazdasági termelők számára, akik ezekhez az eljárásokhoz már hozzászoktak, és ugyancsak gyakorlati és speciális problémákat okozna a termőföld támogathatósága tekintetében is. Ezért az intézkedés folyamatosságának biztosítása érdekében, és hogy lehetővé tegyék a mezőgazdasági termelők számára, hogy azokban a tagállamokban, ahol ilyen döntésre jutnak, kellő időben meghozhassák döntésüket arról, hogy mit és hogyan vetnek, szükséges és kellően indokolt, az 1782/2003/EK rendelettől eltérve úgy rendelkezni, hogy ez a lehetőség 2005-ben is alkalmazható legyen.
(11)
Mivel az egységes támogatási rendszer 2005. január 1-től alkalmazandó, ezt a rendeletet attól az időponttól visszamenőleges hatállyal kell alkalmazni.
(12)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
A 795/2004/EK rendelet a következőképpen módosul:
1.
A 2. cikk c) és d) pontja helyébe az alábbi szöveg lép:
„c)
»állandó kultúrák«: a nem vetésforgó jellegű, az állandó legelőktől eltérő kultúrák, amelyek a termőföldet öt évig vagy annál hosszabb ideig használják ki és ismétlődően arathatók, a 2000/115/EK bizottsági határozat I. melléklete (G/5) pontjában (4) meghatározott palántákat is beleértve, az évelő növények és az ilyen évelő növények palántái kivételével.
Az 1782/2003/EK rendelet 54. cikkének (2) bekezdése alkalmazásában és olyan területek esetében, amelyekre a rendelet 88. cikke szerint szintén támogatási kérelmet kell beadni az energianövényekre, a rövid vágási fordulójú sarjerdő (KN-kód ex 0602 90 41) a Miscanthus sinensis (KN-kód ex 0602 90 51), a Phalaris arundicea (kanáriköles) (KN-kód ex 1214 90 90) évelő növényeknek tekintendők. Ugyanakkor az 1782/2003/EK rendelet 44. cikke (2) bekezdésének alkalmazásában támogatható hektároknak az alábbiak tekintendők:
-
azok a területek, amelyeket e kultúrákkal 2004. április 30. és 2005. március 10. között ültettek be,
-
azok a területek, amelyeket e kultúrákkal 2004. április 30. előtt ültettek be, és 2004. április 30. és 2005. március 10. között vettek bérbe, vagy vásároltak, azzal, hogy pályáznak az egységes támogatási rendszerben.
d)
»évelő növények« az alábbi termékkultúrákat jelentik:
KN-kód
0709 10 00
Articsóka
0709 20 00
Spárga
0709 90 90
Rebarbara
0810 20
Málna, földi szeder, faeper és kaliforniai málna
0810 30
Fekete, fehér vagy piros ribiszke és egres
0810 40
Tőzegáfonya, fekete áfonya és a Vaccinium fajhoz tartozó más gyümölcs”
2.
A 3. cikkben a (4) bekezdés helyébe az alábbi szöveg lép:
„(4) A (2) és (3) bekezdéseket csak akkor kell alkalmazni, ha a mezőgazdasági termelőnek még mindig be kell jelentenie vagy át kell ruháznia egy támogatási jogosultságot, vagy egy támogatási jogosultságnak egy részét, miután egy hektáros részben bejelentette vagy átruházta a meglévő támogatási jogosultságokat vagy az azonos jellegű támogatási jogosultságrészeket.”
3.
A 7. cikkben a (6) bekezdés helyébe az alábbi szöveg lép:
„(6) Az (1), (2), (3) és (4) bekezdések alkalmazásában az eladással vagy bérlet útján átruházott hektárokat, amelyeket nem helyettesítenek megfelelő számú hektárral, ugyanolyan hektárszámmal beszámítják azokba a hektárszámokra, amelyeket a mezőgazdasági termelő bejelent.”
4.
A 10. cikk kiegészül az alábbi (6) bekezdéssel:
„(6) A tagállamok meghatározhatnak egy felső értékhatárt, amelyen felül az (1) bekezdést kell alkalmazni.”
5.
A 21. cikkben a (4) bekezdés helyébe az alábbi szöveg lép:
„(4) A hat éves vagy annál több évre szóló hosszú lejáratú bérlet, amely legkésőbb 2004. május 15-én kezdődött, az (1) bekezdés alkalmazásában földvásárlásnak vagy termelési kapacitásba történő befektetésnek minősül.”
6.
A 22. cikk (2) bekezdése a következő albekezdéssel egészül ki:
„E bekezdés alkalmazásában a »bérelt föld« kifejezés olyan földet jelöl, amely a vétel idején, vagy azután olyan bérlet alatt állt, amit sohasem hosszabbítottak meg, kivéve azt az esetet, amikor a meghosszabbítást jogszabály kötelezően írta elő.”
7.
A 25. cikk az alábbi bekezdéssel egészül ki:
„(4) Az 1782/2003/EK rendelet 46. cikke (2) bekezdése második albekezdésének alkalmazásában a mezőgazdasági termelő által felhasznált támogatási jogosultságok százalékát azoknak a támogatási jogosultságoknak az alapján számítják ki, amelyeket az egységes támogatási rendszer bevezetésének első évében ítéltek oda számára, kivéve a földdel együtt eladott támogatási jogosultságokat, és azokat egy naptári éven keresztül használni kell.”
8.
A 47. cikk helyébe az alábbi szöveg lép:
„47. cikk
A felső határértékek túllépése
Ha az 1782/2003/EK rendelet 66-71. cikkeiben előírt, az egyes rendszerek alapján kifizetett tételek összege túllépi az annak a rendeletnek a 64. cikke (2) bekezdésével összhangban megállapított felső határértéket, a kifizetendő összeget az érintett évben arányosan csökkentik.”
2. cikk
Az 1782/2003/EK rendelet 51. cikkétől eltérve, a tagállamok a 2005. évre dönthetnek úgy, hogy alkalmazzák a fenti, a 864/2004/EK rendelettel módosított rendelet 51. cikke b) pontja második albekezdésének az alkalmazását.
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet 2005. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. március 8-án.